**НУСХАИ ПЕШАКИИ ТАҲРИРНАШУДА Пахш.: умумӣ**

**29 сентябри соли 2017**

**Нусхаи аслӣ: забони англисӣ**

**Кумита оид ба ҳуқуқҳои кӯдак**

**Қайдҳои хулосавӣ вобаста ба гузориши пешниҳодшуда аз ҷониби Тоҷикистон таҳти моддаи 12 (1) Протоколи иловагӣ ба Конвенсия оид ба ҳуқуқҳои кӯдак дар мавриди хариду фурӯши кӯдакон, фоҳишагарӣ ва порнографияи кӯдакон\***

1. **Муқаддима**
2. Кумита гузориши Тоҷикистонро (CRC/C/OPSC/TJK/1) дар ҷаласаи 2228 худ (ниг. CRC/C/SR.2228) баррасӣ намудааст, ки дар таърих 14 сентябри соли 2017 баргузор шудааст ва мулоҳизаҳои ҷамъбастии мазкурро дар ҷаласаи 2251 худ дар таърихи 29 сентябри соли 2017 қабул намудааст.
3. Кумита пешниҳоди гузориши кишвари узв ва ҷавобҳои хаттиро ба рӯйхати масъалаҳо (CRC/C/OPSC/TJK/Q/1/Add.1) истиқболмекунад. Кумита барои муколамаи созанда изҳори қадрдонӣ менамояд, ки бо ҳайати сатҳи баланд ва бисёрсоҳавии кишвари узв баргузор шудааст.
4. Кумита кишвари узвро ёдоварӣ менамояд, ки қайдҳои хулосавиии мазкур бояд дар робита бо қайдҳои хулосавӣ вобаста ба гузоришҳои давравии якҷояи сеюм ва панҷуми пешниҳодшуда аз тарафи кишвари узв мутобиқ бо Конвенсия (CRC/C/TJK/CO/3-5) ва гузориши пешниҳод намудаи кишвари узв тибқи Протоколи иловагӣ оид ба ҷалби кӯдакон дар муноқишаи мусаллаҳона (CRC/C/OPAC/TJK/CO/1) мутолиа карда шаванд, ки ҳар ду дар таърихи 29 сентябри соли 2017 қабул шудаанд.
5. **Қайдҳои умумӣ**

**Ҷанбаҳои мусбат**

1. Кумита тадбирҳои гуногуни анҷомдодаи кишвари узвро дар бахшҳои марбут ба татбиқи Протоколи иловагӣистиқбол менамояд, аз ҷумла:

(а) ворид намудани тағйироту иловаҳо ба Кодекси ҷиноятӣ, ки бар асоси Протоколи иловагӣ ҷиноятҳои навро муаррифӣ намудааст;

(б) қабули Қонун “Дар бораи ҳифзи ҳуқуқҳои кӯдак” (2015);

(в) қабули Қонун “Дар бораи муқовимат ба савдои одамон ва расонидани кӯмак ба қурбониёни савдои одамон” (2014);

(г) тасвиби Созишнома оид ба ҳамкорӣ байни вазоратҳои корҳои дохилии (милитсияи) ИДМ барои мубориза бо хариду фурӯши инсон (2010);

(ғ) Конвенсияи 182 Ташкилоти байналмилалии меҳнат оид ба шаклҳои бадтарини меҳнати кӯдакон, моҳи июни соли 2005;

(д) мавриди амал қарор гирфтани созишномаи кӯмак ва ҳамкорӣ бо Созмони ҷаҳонии муҳоҷират, аз ҷумла, оид ба хариду фурӯши инсон.

1. Кумита бо қадрдонӣ пешрафти ба даст омадаро дар ташкили муассисаҳо ва қабули нақшаҳо ва барномаҳои миллӣ зикр менамояд, ки ба татбиқи Протоколи иловагӣ, аз ҷумла ташкили ваколатдор барои ҳуқуқҳои кӯдакон дар соли 2016 ва Нақшаи миллӣ барои мубориза бо хариду фурӯши инсон дар Тоҷикистон барои солҳои 2016-2018 мусоидат мекунад.
2. **Маълумот**

**Ҷамъоварии маълумот**

1. Кумита аз он нигарон аст, ки иқдомҳои нокофӣ барои ташкили механизми систематикии ҷамъоварии маълумот, таҳлил ва мониторинги ҳамаи бахшҳои мавриди пӯшиши Протоколи иловагӣ анҷом шудаанд.
2. **Кумита тавсияи медиҳад, ки кишвари узв системаи ҳамаҷониба, ҳамоҳангшуда ва муассири ҷамъоварии маълумот, таҳлил, мониторинг ва арзёбии таъсирро ба ҳамаи бахшҳои Протоколи иловагӣ таҳия ва амалӣ созад. Маълумот бояд аз рӯи ҷинс, миллат ва баромади қавмӣ, минтақа ва вазъияти иҷтимоию иқтисодӣ бо таваҷҷуҳи махсус ба кӯдаконе таҷзияшуда бошад, ки онҳо дар маърази хавфи қурбониёни ҷиноятҳо мутобиқ бо Протоколи иловагӣ қарор доранд. Маълумот ҳамчунин дар бораи шумораи таъқибҳои ҷиноӣ ва айбдоркуниҳо ҷамъоварӣ карда шуда, аз рӯи хусусияти ҷиноят таҷзия ва барои қабули қарорҳои сиёсӣ, арзёбиҳои сатҳи таъсир ва назорати пешрафт дар амалисозии Протоколи иловагӣ истифода шаванд. Дар ин росто, Кумита тавсия медиҳад, ки кишвари узв барои кӯмаки техникӣ ҳамчунин ба ЮНИСЕФ муроҷиа кунад.**
3. **Тадбирҳои умумии амалисозӣ**

**Қонунгузорӣ**

1. Кумита тағйироти қонунгузориро дар кишвари узв истиқбол менамояд, тавре дар банди 4 боло зикр карда шудааст. Бо вуҷуди ин, Кумита аз он нигарон аст, ки қонунгузории кишвари узв ҳамаи унсурҳои ҳуқуқвайронкуниҳоро мутобиқ бо моддаҳои 2 ва 3 Протоколи иловагӣ фаро намегирад, аз ҷумла, фурӯши кӯдакон – мафҳум ба хариду фурӯши кӯдакон монанд аст, аммо яксон нест – махсусан фурӯши кӯдакон барои интиқоли аъзои бадан; харидории фоҳишагарии кӯдакон ва доштани порногарафияи кӯдакон.
2. **Кумита тавсия медиҳад, ки кишвари узв боварӣ ҳосил намояд то ҷиноятҳои пешбинишуда дар Протоколи иловагӣ дар қонуни ҷиноятии он, аз ҷумла, ҳамаи шаклҳои фурӯши кӯдакон, фоҳишагарӣ ва порнографияи кӯдакон комилан фаро гирифта шудаанд.**

**Сиёсати соҳавӣ ва стратегияи маҷмӯъӣ**

1. Кумита аз он нигарон аст, ки кишвари узв сиёсати соҳавӣ ва стратегияи маҷмӯиро дар бораи ҳуқуқҳои кӯдак тибқи муқаррароти протоколи иловагӣ таҳия накардааст.
2. **Кумита тавсия медиҳад, ки кишвари узв сиёсати соҳавӣ ва стратегияи маҷмӯиро дар бораи ҳуқуқҳои кӯдак бо фарогирии ҳамаи кӯдакон ва масъалаҳо дар чорчӯби Протоколи иловагӣ таҳия намуда, захираҳои муносиби инсонӣ ва молиявиро барои амалисозии он ҷудо намояд ва дар ин замина натиҷаҳои ниҳоии санадҳои қабулшударо дар Конгрессҳои ҷаҳонӣ бар зидди истисмори ҷинсии тиҷоратии кӯдакон дар назар гирад.**

**Ҳамоҳангсозӣ ва арзёбӣ**

1. Кумита ҷалби ниҳодҳои зиёдро дар татбиқи Протоколи иловагӣ бо қадрдонӣ зикр менамояд, ки онҳо дар соҳаҳои салоҳияти худ кор мекунанд. Бо вуҷуди ин, Кумита аз он нигарон аст, ки маълумот дар бораи ниҳоди масъул барои ҳамоҳангсозии раванди татбиқи Протоколи иловагӣ вуҷуд надорад.
2. **Бо истинод ба банди 7 қайдҳои хулосави худ мутобиқ бо Конвенсия, Кумита тавсия медиҳад, ки кишвари узвҳамоҳангсозии беҳтарро миёни вазоратҳо, идораҳо ва кумитаҳои гуногун таъмин намояд, ки онҳо дар таҳия ва амалисозии сиёсатҳои марбут ба Протоколи иловагӣ оид ба ҳуқуқҳои кӯдак кор мекунанд.**

**Паҳнкунӣ, баланд бардоштани сатҳи огоҳӣ ва омӯзиш**

1. Кумита зикр менамояд, ки кормандони мақомоти ҳифзи ҳуқуқ фаъолиятҳоро оид ба баланд бардоштани сатҳи огоҳӣ барои манъ ва пайомадҳои манфии издивоҷи кӯдакон анҷом медиҳанд. Бо вуҷуди ин, барои Кумита боисти таассуф аст, ки паҳнкунӣ, фаъолиятҳо оид ба баланд бардоштани сатҳи огоҳӣ ва омӯзиш дар мавриди Протоколи иловагӣ маҳдуд ҳастанд.
2. **Кумита тавсия медиҳад, ки кишвари узв барномаҳо ва чорабиниҳоро барои баланд бардоштани сатҳи огоҳӣ, паҳнкунӣ ва фаъолиятҳои омӯзиширо ҷиҳати таъмини он таҳия ва татбиқ намояд, ки муқаррароти Протоколи иловагӣ миёни доираи васеи одамон, махсусан волидайн ва кӯдакон, кормандони давлатӣ ва мутахассисон ба таври васеъ шинохта шудаанд, ки онҳо бо кӯдакон кор мекунанд.**

**Тақсими захираҳо**

1. Кумита дар бораи набудани маълумот оид ба захираҳои ҷудошуда ҷиҳати амалисозии Протоколи иловагӣ нигарон аст.
2. **Кумита ба кишвари узв тавсия медиҳад, ки хатҳои буҷет барои татбиқи Протоколи иловагӣ, таъмини тақсими муносиби захираҳо ва дар ин замина пешниҳод намудани маълумотро дар гузориши давравии оянда ба Кумита муайян намояд.**
3. **Пешгирии фурӯши кӯдакон, фоҳишагарӣ ва порнографияи кӯдакон (моддаи 9 (1) ва (2))**

**Тадбирҳои қабулшуда барои пешгирии ҷиноятҳои мамнӯъ мутобиқ бо Протокол**

1. Кумита аз тадбирҳои нокофии анҷомшуда аз ҷониби кишвари узв ҷиҳати пешгирии кӯдакон аз қурбонии ҷиноятҳои мамнӯъ мутобиқ бо Протоколи иловагӣ сахт нигарон аст. Аз ҷумла, Кумита аз он нигарон аст, ки:

(а) кишвари узв дорои барномаҳои нокофӣ аст, ки махсусан кӯдакони осебпазир ва дар канор гузошташударо мавриди ҳадаф қарор медиҳанд;

(б) механизми нокофӣ барои муайянсозӣ ва назорати кӯдаконе вуҷуд дорад, ки онҳо дар маърази хавфи қурбонишавии ҷиноятҳои пешбинишуда дар Протоколи иловагӣ қарор доранд;

(в) маълумоти нокофӣ оид ба миқёси фурӯши кӯдакон, истисмори кӯдакон дар фоҳишагарӣ ва порнография дар кишвари узв вуҷуд дорад;

(г) изҳорот дар бораи интиқоли қурбониён аз тариқи сарҳад ба сабаби коррупсия таҳқиқ карда нашудаанд;

(ғ) тадбирҳо барои шиносоӣ ва ҳалли сабабҳои асосӣ ва ҳолатҳои содир намудани ҷиноятҳо мутобиқ бо Протоколи иловагӣ маҳдуд боқӣ мемонанд.

1. **Кумита кишвари узвро даъват менамояд, ки рӯйкарди пай дар пайро бар асоси ҳуқуқи башар барои ҳамаи фаъолиятҳо анҷомшаванда ҷиҳати пешгирии зуҳур ва зуҳури такрории ҷиноятҳои мамнӯъ дар Протоколи иловагӣ қабул намояд ва ба кишвари узв тавсия медиҳад, ки:**

**(а) барномаҳои тадбирҳои ҳамаҷониба ва ҳадафманди муҳофизат ва пешгирикунандаро барои кӯдакони дар маърази хавфи қурбонишавии ҷиноятҳои пешбинишуда дар Протоколи иловагӣ қарордошта, аз ҷумла кӯдакони камбизоат, кӯдакони ҷалбшуда дар меҳнат, кӯдакони қурбонии фоҳишагарӣ, издивоҷи кӯдакон ва кӯдакони зиндагикунанда дар вазъиятҳи кӯча қабул намояд;**

**(б) талошҳои худро барои шиносоӣ, гузоришдиҳӣ ва дастгирии кӯдаконе тақвият диҳад, ки онҳо дар хавфи қурбонишавӣ қарор доранд ё қурбонии ҷиноятҳои пешбинишуда дар Протоколи иловагӣ мебошанд;**

**(в) таҳқиқот оид ба хусусият ва миқёси фурӯши кӯдакон ва истисмори кӯдакон дар фоҳишагӣ ва порнография анҷом диҳад;**

**(г) тадбирҳои заруриро барои пешгирӣ ва мубориза бо коррупсия дар парвандаҳои марбут ба ҷиноятҳои пешбинишуда дар Протоколи иловагӣ қабул намояд;**

**(ғ) тадбирҳоро барои шиносоӣ, таҳлил ва ҳалли самараноки сабабҳои ҷиноятҳо мутобиқ бо Протоколи иловагӣ тақвият диҳад.**

**Меҳнати маҷбурӣ**

1. Кумита аз маълумоти маҳдуд оид ба тадбирҳои анҷомшуда аз тарафи кишвари узв барои решакан кардани меҳнати маҷбурии кӯдакон, махсусан дар ҷамъоварии солонаи пахта нигарон аст.
2. **Кумита тавсия медиҳад, ки кишвари узв тадбирҳои заруриро ҷиҳати пешгирии фурӯши кӯдакон ба мақсади меҳнати маҷбурии кӯдакон, махсусан дар соҳаи кишоварзӣ ва ҳамчунин таъмини самараноки чорчӯби ҳуқуқӣ қабул намояд, ки меҳнати маҷбуриро манъ мекунад.**

**Тадбирҳо барои пешгирӣ ва ҳалли истисмори ҷинсӣ ва зӯроварӣ нисбат ба кӯдакон аз тариқи онлайн**

1. Кумита зикр менамояд, ки дар кишвари узв ду ниҳод барои ҳалли мушкилоти киберҷиноят масъул ҳастанд. Бо вуҷуди ин, Кумита аз маълумоти нокофии пешниҳодшуда аз тарафи кишвари узв оид ба тадбирҳо ҷиҳати пешгирӣ ва ҳалли истисмори ҷинсӣ ва сӯиистифодаи кӯдакон аз тариқи онлайн (тавассути Интернет), аз ҷумла набудани маълумот дар бораи барномаҳо оид ба баланд бардоштани сатҳи огоҳӣ барои кӯдакон дар мавриди истифодаи масъулона аз технологияҳои иттилоотӣ ва коммуникатсионӣ ва истисмори ҷинсии кӯдакон нигарон аст.
2. **Кумита тавсия медиҳад, ки кишвари узв тадбирҳои зарурии қонунӣ ва дигар тадбирҳоро барои пешгирӣ ва ҳалли истисмори ҷинсӣ ва сӯиистифодаи кӯдакон аз тариқи онлайн (тавассути Интернет) анҷом диҳад. Кумита аз кишвари узв даъват менамояд, ки стратегияи баланд бардоштани сатҳи огоҳӣ ва омӯзиши афзоишёбандаи кӯдакон оид ба истифодаи масъулонаи технологияҳои иттилоотӣ ва коммуникатсионӣ ва истисмори ҷинсии кӯдаконро бо таъйини ҷазо дастгирӣ намояд.**

**Барномаҳои пешбинишуда барои гурӯҳҳои муайян**

1. Кумита аз маълумоти нокофии пешниҳоднамудаи кишвари узв дар бораи талошҳои анҷомшуда барои пешгирии қурбонии ҷиноятҳо шудани кӯдакон мутобиқ бо Протоколи иловагӣ, махсусан кӯдакон дар вазъиятҳои осебпазир, аз ҷумла кӯдакони ҷӯгӣ (муғат ва ҷӯгӣ) ва ҳамчунин кӯдакони гуреза розӣ нест. Кумита ҳамчунин аз он нигарон аст, ки кӯдакон-қурбониёни фоҳишагарӣ, тавре ба назар мерасад, дар кишвари узв ҳамчун ҷинояткорон нисбат ба қурбониён баррасӣ карда мешаванд ва мавриди ҳадафи талошҳои пешгирикунанда қарор нагирифтаанд.
2. **Кумита ба кишвари узв тавсия медиҳад, ки ҳамаи тадбирҳои заруриро барои пешгирӣ ва ҳимояти ҳамаи гурӯҳҳои кӯдакони қарордошта дар вазъиятҳои осебпазир, аз ҷумла кӯдакони ҷӯгӣ, кӯдакони муҳоҷирон ва гурезаҳо аз қурбонишавии эҳтимолии ҷиноятҳо мутобиқ бо Протоколи иловагӣ анҷом диҳад. Кумита ҳамчунин ба кишвари узв тавсия медиҳад, ки тадбирҳои зарурии қонунӣ ва дигар тадбирҳоро барои роҳ надодан ба криминилизатсияи (ҷиноятҳисобии) кӯдакон анҷом диҳад.**
3. **Манъи фурӯши кӯдакон, порнография ва фоҳишагарии кӯдакон ва масъалаҳои марбут ба онҳо (моддаҳои 3, 4 (2) ва (3))**

**Қонунҳо ва муқаррароти вуҷуддоштаи ҷиноӣ ва ҷазо**

1. Кумита муқаррароти Кодекси ҷиноятиро дар робита ба Протоколи иловагӣ зикр менамояд, аммо аз он нигарон аст, ки қонунгузории кишвари узв бештар ба рӯи хариду фурӯши инсон, аз ҷумла кӯдакон барои ҳадафҳои ҷинсӣ тамаркуз мекунад, дар ҳоле ки баъзе аз ҷиноятҳои дигари фурӯши кӯдакон, тавре дар моддаҳои 2 ва 3 Протоколи иловагӣ муайян карда шудаанд, ба таври нокофӣ ҳалшуда боқӣ мемонанд. Кумита ҳамчунин аз он нигарон аст, ки қонуни ҷиноятӣ дар кишвари узв ҳамаи шаклҳои порнографияи кӯдакон, аз ҷумла доштани маводи порнографиро муайян намекунад ва онҳоро ҷиноят намеҳисобад.
2. **Кумита ба кишвари узв тавсия медиҳад, ки фурӯши кӯдаконро мутобиқ бо моддаҳои 2 ва 3 Протоколи иловагӣ муайян ва ҷиноят ҳисоб намояд ва он таърифи ҳолатҳои хариду фурӯши кӯдаконро маҳдуд намекунад. Ҳамчунин, кишвари узв бояд мавридҳои зеринро ба таври возеҳ муайян ва ҷиноят ҳисоб кунад:**

**(а) фурӯши кӯдакон тавассути фарзандхонии ғайриқонунӣ;**

**(б) интиқоли аъзои бадани кӯдак барои ба даст овардани даромад;**

**(в) меҳнати маҷбурии кӯдакон ҳамчун шакли фурӯши кӯдакон;**

**(г) Паҳнкунӣ, воридот, содирот, пешниҳод, фурӯш, нигаҳдорӣ ё дастрасӣ/тамошои огоҳонаи порнографияи кӯдакон, аз ҷумла порнографияи маҷозии (виртуалии) кӯдакон ва муаррифиҳои намоишии кӯдаконе, ки онҳо ҳатман кӯдакони ҷалбшударо дар фаъолияти возеҳи ҷинсӣ инъикос намекунанд.**

**Беҷазо мондан**

1. Кумита аз набудани маълумот дар бораи шумораи парвандаҳои тафтишшуда ва шумораи ҷинояткорони мавриди таъқиби судӣ қароргирифта ва маҳкумшуда нигарон аст.
2. **Кумита ба кишвари узв тавсия медиҳад, ки ҳамаи тадбирҳои заруриро барои таъмини он анҷом диҳад, ки тамоми ҳолатҳои фурӯши кӯдакон, фоҳишагарии кӯдакон ва порнографияи кӯдакон ба таври муассир тафтиш мешаванд ва ҷинояткорон, аз ҷумла шахсони мансабдори дастдошта дар ҷиноятҳо мутобиқ бо Протоколи иловагӣ мувофиқ бо вазнинии ҷиноятҳои содирнамудаи онҳо мавриди таъқиб ва ҷазо қарор мегиранд.**

**Салоҳияти хориҷ аз ҳудуд (қаламрав) ва истирдод (экстрадитсия)**

1. Барои Кумита боиси афсӯс аст, ки қонунгузории миллӣ оид ба салоҳияти хориҷ аз ҳудуд ҳамаи ҷиноятҳоро мутобиқ бо Протоколи иловагӣ фаро намегирад ва ҳолати истирдод ҳамчун принсипи ҷинояти дугона ба ҳисоб меравад.
2. **Кумита тавсия медиҳад, ки кишвари узв ҳамаи тадбирҳои лозимро барои таъмини он анҷом диҳад, ки қонунгузории миллии он ташкил ва амалисозии салоҳияти хориҷ аз ҳудуд ва дохил намудани онро ба паймонҳо оид ба истирдоди ҷинояткорон мутобиқ бо Протоколи иловагӣ иҷоза идиҳад. Кумита ҳамчунин ташвиқ менамояд, ки кишвари узв тадбирҳоро барои таъмини он анҷом диҳад, ки талаботи ҷинояти дугона дар парвандаҳои истирдод барои ҷиноятҳои пешбинишуда дар Протоколи иловагӣ истифода нашавад. Кумита кишвари узвро ташвиқ менамояд, ки Протоколи иловагиро ҳамчун асос барои истирдод дар сурати набудани паймон ё созишнома баррасӣ намояд.**
3. **Ҳифзи ҳуқуқҳои кӯдакон-қурбониён (моддаҳои 8 ва 9 (3) ва (4))**

**Тадбирҳои анҷомшуда барои ҳифзи ҳуқуқҳо ва манфиатҳои кӯдакон-қурбониёни ҷиноятҳои манъшуда дар Протоколи иловагӣ**

1. Кумита талошҳои кишвари узвро зикр менамояд, аммо нигарон аст, ки:

(а) тадбирҳои вуҷуддошта барои ҳифзи ҳуқуқҳо ва манфиатҳои кӯдакони қурбонии ҷиноятҳо мутобиқ бо Протоколи иловагӣ бо хариду фурӯш маҳдуд ҳастанд ва кофӣ намебошанд;

(б) мақомоти ҳифзи ҳуқуқ, сарҳад ва муҳоҷират тартиботи мушаххас барои шинососии муназзами кӯдакони қурбонӣ дар сарҳадот ё ҳар гуна дигар маҳалҳо надоранд ва ба кӯдакон хидматрасониҳои муносиб, аз ҷумла равонасозӣ ва ҳимоятро пешниҳод намекунанд;

(в) маълумот дар бораи ҷуброн ё ҳар гуна дигар муолиҷаҳо барои кӯдакони қурбонии ҷиноятҳо мутобиқ бо Протоколи иловагӣ кофӣ нестанд;

(г) кӯдакони қурбонии фоҳишагарӣ мумкин аст мутобиқ бо муқаррароти Кодекси ҷиноятӣ дастгир ё ба ҷавобгарии ҷиноятӣ ҷалб карда шаванд;

(ғ) кӯдакони қурбонии ҷиноятҳо мутобиқ бо Протоколи иловагӣ воқеан наметавонанд барои амалҳои нисбат ба онҳо содиршуда ба сабаби дастрасии маҳдуд ҷуброн ба даст оранд, сарфи назар аз он ки муқаррарот барои чунин ҷуброн вуҷуд доранд.

1. **Тибқи моддаи 9, банди 3 Протоколи иловагӣ, Кумита ба кишвари узв тавсия медиҳад, ки тадбирҳоро барои ҳимоят аз ҳуқуқҳо ва манфиатҳои кӯдакони қурбонии ҳамаи ҷиноятҳо мутобиқ бо Протоколи иловагӣ тақвият диҳад, аз ҷумла:**

**(а) ташкил намудани механизмҳо ва тартибот барои шиносоии барвақти кӯдакони қурбонӣ, аз ҷумла кӯдакони беҳамроҳ, ҷиноятҳо мутобиқ бо Протоколи иловагӣ ва таъмини он ки ҳамаи кормандони масъул барои чунин муайянсозӣ, аз ҷумла командони мақомоти муҳоҷират, судяҳо, прокурорҳо, милитсия, кормандони иҷтимоӣ, кормандони муассисаҳои тиббӣ ва дигар мутахассисоне, ки бо кӯдакони қурбонӣ кор мекунанд, ба давраҳои омӯзишӣ оид ба ҳуқуқҳои кӯдакон, ҳимоят аз кӯдакон ва маҳоратҳои мусоҳибаи некхоҳ ба кӯдакон ҷалб мешаванд;**

**(б) таъмин намудани он ки кӯдакони қурбонии ҷиноятҳо мутобиқ бо Протоколи иловагӣ ҳамчун содиркунандагони ҷиноятҳо ҳисоб намешаванд ва бар асоси вазъиятҳояшон ба онҳо дастгирии муносиб пешниҳод карда мешавад;**

**(в) кафолат додани ҷудосозии кофии маблағҳо ва дастгирии моддӣ барои таъмини нигоҳубини ҳамаҷонибаи кӯдакони қурбонӣ ва таъмини субот;**

**(г) бознигарӣ намудани қонунҳои дахлдор барои мавриди ҳадаф қарор додани истифодабарандагони кӯдакони қурбонии фоҳишагарӣ ва эътирофи вазъи ҳуқуқии кӯдакон ҳамчун қурбониён;**

**(ғ) таъмин намудани он ки механизмҳо ҷиҳати пешниҳод намудани шикоят барои кӯдаконе ба осонӣ дастрас ҳастанд, ки ҳуқуқҳои онҳо вайрон карда шудаанд ва кӯмак ба онҳо ҳангоми тафтишот ва таъқиби судии ҷиноятҳо мутобиқ бо Протоколи иловагӣ.**

1. **Кӯмак ва ҳамкории байналмилалӣ**

**Созишномаҳои чандҷониба, дуҷониба ва минтақавӣ**

1. **Тибқи моддаи 10, банди 1 Протоколи иловагӣ, Кумита ташвиқ менамояд, ки кишвари узв ҳамкории байналмилалиро тавассути созишномаҳои чандҷониба, минтақавӣ ва дуҷониба махсусан бо кишварҳои ҳамсоя, аз ҷумла аз тариқи тақвияти тартибот ва механизмҳо барои ҳамоҳангсозии татбиқи чунин созишномаҳо бо дарназардошти беҳбуди пешгирӣ, ошкорсозӣ, тафтишот, таъқиби судӣ ва ҷазои шахсони масъул барои ҳар гуна ҷиноятҳои пешбинишуда дар Протоколи иловагӣ идома ва тақвият диҳад.**
2. **Татбиқ ва гузоришдиҳӣ**

**А. Фаъолияти оянда ва интишор**

1. **Кумита тавсия медиҳад, ки кишвари узв ҳамаи тадбирҳои заруриро барои таъмини он анҷом диҳад, ки тавсияҳои вуҷуддошта дар қайдҳои хулосавии мазкур, аз ҷумла тавассути ирсоли онҳо ба аъзои парламенти миллӣ ва ноҳияҳо барои баррасиҳои муносиб ва амалҳои оянда ба таври пурра амалӣ мешаванд.**
2. **Кумита тавсия медиҳад, ки гузориш ва ҷавобҳои хаттӣ ба рӯйхати масъалаҳои пешниҳодшуда аз тарафи кишвари узв ва қайдҳои хулосавии мазкур, аз ҷумла тавассути Интернет, барои доираи васеъи одамон, ташкилоти ҷомеаи шаҳрвандӣ, гурӯҳҳои ҷавонон, гурӯҳҳои касбӣ ва кӯдакон ҷиҳати ба вуҷуд овардани баҳсу гуфтугӯ ва баланд бардоштани сатҳи огоҳӣ дар бораи Протоколи иловагӣ, татбиқ ва назорати он ба таври васеъ дастрас бошанд.**

**Б. Гузориши давравии оянда**

1. **Тибқи моддаи 12 (2) Протоколи иловагӣ, Кумита аз кишвари узв дархост менамояд, ки маълумоти иловагиро оид ба раванди амалисозии Протоколи иловагӣ ва қайдҳои хулосавии мазкур дар гузориши давравии оянда дохил намояд, ки мутобиқ бо моддаи 44 Конвенсия пешниҳод карда шавад.**